
        
            
                
            
        

    

ZARIAH SØKER GUD

	En lang-novelle av George Bernard Shaw

1. Guds budbringer

	 

	Den afrikanske piken, Zariah, stod med en bibel i hånden. Den hellige boken hadde hun fått i bursdagsgave etter å ha lært om Gud. Den hvite misjonæren, som hadde lært henne om Gud, fremstod som et spøkelse ved siden av Zariah, med sin sorte og skinnende hud. 

	Misjonæren var et pussig lite vesen, ennå ikke tretti år gammel. Hun kom visstnok fra en velstående familie i England, og hadde nå slått seg ned i Afrikas skoger for å lære Zariah og andre barn å elske Kristus.

	Misjonæren var en født kjærlighetsapostel. Atten år gammel begynte hun å forelske seg i prester. Forelskelse ble til forlovelse, men når det kom til stykket, hevet hun alltid forlovelsen. Fem av de seks prestene tok bruddet med fatning, men den sjette begikk selvmord. 

	Denne tragiske hendelsen fylte misjonæren med en forunderlig glede. Hun trådte inn i en annen virkelighet, hvor hun gjennom sorg og lidelse oppnådde en lykkerus. I denne sinnstilstanden dro hun av sted for å plante korset i det mørkeste Afrika.

	Misjonæren hadde virkelig fått bryne seg på Zariah. Ifølge misjonæren, kom Zaria med uventede spørsmål fremfor å ukritisk ta til seg kristendommen, slik den ble fremstilt. Dermed  ble misjonæren nødt til å ta mange av forklaringene på sparket, og til slutt hadde Guds budbringer utbrodert Jesu liv med så mange hjemmesnekrede detaljer, at evangelistene ville snudd seg i graven om de hadde hørt hennes versjon fremført i deres navn.       

	Zariah strøk fingrene over de trykte bokstavene på lærinnbindingen av bibelen.

	– Hvor kan jeg finne Gud? spurte Zariah. 

	Zariah lot fingrene gli over omslaget på bibelen. Misjonæren hevet haken før hun svarte. 

	– Gud har sagt: Søk og du skal finne meg. 

	Fremfor den symbolske meningen som kanskje var tiltenkt, tok Zariah misjonæren på ordet. Med klubbe i den ene hånden, og bibelen som reisehåndbok i den andre, dro hun ut i verden for å søke etter Gud.

